
Aeroszol mozgékonysági spektrométerek összehasonlító vizsgálata és a mérési módszer optimalizálása

Kulcsszavak: aeroszol; differenciált mozgékonysági részecske szeparátor; összehasonlító elemzés;
A légköri aeroszolok vizsgálata kiemelten fontos az éghajlatra és az emberi egészségre gyakorolt hatásuk miatt. Az aeroszolok hatásait jelentősen befolyásolja a részecskék mérete, pontosabban a méreteloszlása.
A Budapest Aeroszol Kutató és Oktató Platform (BpART) Laboratórium folyamatosan méri a részecskék méreteloszlását. A differenciális mozgékonysági spektrométer (DMPS, differential mobility particle sizer) kézülék szolgáltatja ezeket. Az első mérőrendszer 11 évig folyamatosan végezte a méréseket. A többszörös karbantartás ellenére a készülék elöregedett, és szükségessé vált a cseréje. Az újabb rendszer azonos elven működik és hasonló felépítésű. Az adatsorok folytonosságának megállapításához a két, korábbi és újabb készülék összehasonlító mérésére volt szükség.
Munkám során ezt az összehasonlítást és kiértékelést végeztem el. A mérőrendszerekkel azonos időszakban, párhuzamosam végzett mérésekkel kapott adatokat értékeltem ki statisztikai módszerekkel. Ennek során több méret- és koncentráció-tartományt hoztam létre, hogy minél alaposabb összehasonlítást végezhessek. A származtatott eredmények átlagos koncentráció arányokat, idősorokat, regressziós egyenesek és méretcsatornákat foglaltak magukba.
A kiértékelés során megállapítottuk, hogy a két mérőrendszer a legtöbb tartományban a megfelelő értékeket mért. Az idősorokban és a regressziós analízisben nem mutatkozott rendszerszerű vagy strukturált eltérés. A legkisebb részecsketartományban (6-25 nm) azonban jelentős eltéréseket kaptunk. A légköri aeroszol részecskék bizonyos része elektromos töltéssel rendelkezik. A 10 nm méretű részecskéknél egyensúlyi állapotban csupán 6% hordoz 1 negatív elemi töltést. Az alacsony koncentrációszintek miatt, ebben a tartományban viszonylag kis zavaró hatás is jelentős mérési eltéréseket okozhat. Az új mérőrendszerbe egy szolenoid szelepet építettek be ellenőrzési céllal, amin keresztül haladt az aeroszol áramlás. A szelepben elektromágneses tér van, ami a mérendő részecskéket eltérítette, és komoly veszteségeket okozott.
A hiba okának feltárása után a készülék áramlási rendszerét átkötéssel módosítottuk. Utána a mérési adatok jelentős javulást mutattak. Az újabb DMPS készülék azóta a végső konfigurációban átvette a méréseket. Az összehasonlítás alapján és az ezen alapuló módosítások elvégzése után, megállapítottam, hogy az új mérőrendszer mérései folytonosan és koherensen követik a korábbi készülék adatait.



